“ครม.” ไฟเขียวเพิ่มทุน ธ.ก.ส. 20,000 ลบ. หวังพัฒนาเกษตรกร-หนุนเศรษฐกิจฐานรากทุกมิติ
"ครม." อนุมัติเพิ่มทุน "ธ.ก.ส." อีก 20,000 ลบ.หวังช่วยพัฒนาเกษตรกรและส่งเสริมเศรษฐกิจฐานรากครบทุกมิติ 
"ครม." อนุมัติเพิ่มทุน "ธ.ก.ส." อีก 20,000 ลบ.หวังช่วยพัฒนาเกษตรกรและส่งเสริมเศรษฐกิจฐานรากครบทุกมิติ
21 ม.ค. 2563

นางนฤมล ไตรสรณกุล โฆษกประจำสำนักนายกรัฐมนตรี เปิดเผยว่า ที่ประชุมคณะรัฐมนตรีนอกสถานที่อย่างเป็นทางการ (ครม.สัญจร) มีมติเห็นชอบการเพิ่มทุนของธนาคารเพื่อการเกษตรและสหกรณ์การเกษตร (ธ.ก.ส.) อีก 20,000 ล้านบาท ทั้งนี้ เพื่อให้ ธ.ก.ส.ได้ทำหน้าที่ในการพัฒนาเกษตรกร และส่งเสริมเศรษฐกิจฐานรากได้ครบทุกมิติ
“รองนายกฯ สมคิด บอกว่า ธ.ก.ส.ไม่ได้ทำหน้าที่แค่ให้สินเชื่อ แต่มีหน้าที่พัฒนาเกษตรกร และส่งเสริมเศรษฐกิจฐานรากในหลายมิติด้วยกัน ดังนั้นภารกิจที่เพิ่มขึ้น จึงจำเป็นต้องมีเงินทุนมากขึ้น” โฆษกประจำสำนักนายกรัฐมนตรี ระบุ
ก่อนหน้านี้ เมื่อวันที่ 11 ธ.ค.55 รัฐบาลเคยอนุมัติเพิ่มทุนให้แก่ ธ.ก.ส.แล้ว 10,000 ล้านบาท จาก 50,000 ล้านบาท เป็น 60,000 ล้านบาท และครั้งล่าสุดในวันนี้ อนุมัติเพิ่มทุนอีก 20,000 ล้านบาท เป็น 80,000 ล้านบาท
นางนฤมล กล่าวว่า เม็ดเงินที่เพิ่มทุนให้แก่ ธ.ก.ส. ในครั้งนี้ มีการประเมินว่าจะสามารถสนับสนุนเงินทุนให้แก่เกษตรกรได้อีก 12 เท่าจากจำนวน 20,000 ล้านบาทที่เพิ่มทุนเข้าไปเป็น 240,000 ล้านบาท ซึ่งจะเป็นการสร้างรายได้ให้แก่เกษตรกรไทย และช่วยกระตุ้นเศรษฐกิจฐานราก ส่งผลต่อผลผลิตมวลรวมในประเทศ (GDP) ของประเทศให้เพิ่มขึ้น 0.1065% และ GDP ภาคเกษตร เพิ่มขึ้น 1.31%